**Informatīvais ziņojums**

**„****Par atbalsta programmas „Par atbalsta pasākumu Covid-19 krīzes ietekmētajiem kultūras pasākumu rīkotājiem” pagarinājumu”**

Ministru kabineta 2020.gada 1.decembra sēdē (prot. Nr.78 11.§) tika izskatīts informatīvais ziņojums „Par atbalsta pasākumu Covid-19 krīzes ietekmētajiem kultūras pasākumu rīkotājiem”, savukārt Ministru kabineta 2021.gada 16.marta sēdē (prot. Nr.27 3.§) tika izskatīts informatīvais ziņojums „Par atbalsta programmas „Par atbalsta pasākumu Covid-19 krīzes ietekmētajiem kultūras pasākumu rīkotājiem” finansējumu”” (turpmāk – Ziņojumi), kas tika sagatavoti, ņemot vērā Ministru kabineta 2020.gada 6.novembra rīkojumu Nr.655 „Par ārkārtējās situācijas izsludināšanu” (zaudējis spēku) un tajā veiktos grozījumus, lai sniegtu atbalsta pasākumu Covid-19 krīzes ietekmētajiem kultūras pasākumu rīkotājiem ārkārtējās situācijas laikā atcelto kultūras pasākumu biļešu kompensācijām. Ziņojumi paredzēja turpināt sniegt atbalstu, lai Valsts kultūrkapitāla fonds varētu turpināt izmaksāt kompensācijas Covid-19 krīzes ietekmētajiem kultūras pasākumu rīkotājiem Valsts kultūrkapitāla fonda mērķprogrammas „Kultūras pasākumu rīkotāju biļešu kompensācija” (turpmāk – Programma) ietvaros. Programmas mērķis ir atbalstīt kultūras pasākumu rīkotājus, kuri Covid-19 valstī noteikto ierobežojumu dēļ bija spiesti atcelt izziņotos publiskos kultūras pasākumus, kuriem bija jānoris Latvijas valsts teritorijā Ministru kabineta izsludinātās ārkārtējās situācijas laikā no 2020.gada 9.novembra un turpmākajos periodos, par kuriem Ministru kabinets būs pieņēmis lēmumu par publisko pasākumu rīkošanas aizliegumu, kultūras pasākumu rīkotājiem daļēji atmaksājot naudu par pārdotajām biļetēm uz atceltajiem pasākumiem (t.sk. arī no citiem periodiem pārceltajiem pasākumiem) iepriekšminētajā periodā.

Šobrīd publisko pasākumu norises ierobežojumus nosaka Ministru kabineta 2020.gada 9.jūnija noteikumi Nr.360 „Epidemioloģiskās drošības pasākumi Covid-19 infekcijas izplatības ierobežošanai” un no 2021.gada 15.jūnija var noritēt publiski pasākumi, kurus var apmeklēt tikai pilnībā pret Covid-19 vakcinētas personas, Covid-19 pārslimojušās personas vai personas ar negatīvu Covid-19 testu.

Daudzi pasākumu rīkotāji 2020.gadā plānotos pasākumus ir pārcēluši uz 2021.gada vasaru, tomēr, ņemot vērā epidemioloģisko situāciju, nav prognozējams, vai pasākumus varēs apmeklēt visi, kas iepriekš bija iegādājušies biļetes uz publiskajiem pasākumiem jeb biļetes iegādi veikuši brīdī, kad nebija zināmi ierobežojumi, kādas personas varēs apmeklēt pasākumus, līdz ar to ir nepieciešams turpināt sniegt uzsākto atbalstu biļešu kompensācijai līdz 2021.gada 31.decembrim, precizējot iepriekš noteiktos kompensācijas mehānismus un nosakot, ka biļešu kompensācija 80% apmērā tiek veikta šādos gadījumos:

1. par līdz 2021.gada 1.jūlijam atceltajiem pasākumiem, kuru biļetes tirdzniecībā bija izliktas līdz 2021.gada 15.jūnijam;
2. par līdz 2021.gada 31.augustam atgrieztajām biļetēm uz pasākumiem, kuri bija izlikti tirdzniecībā līdz 2021.gada 15.jūnijam un tie notiek ar izmainītiem norises nosacījumiem, ja persona tos nevar apmeklēt noteikto ierobežojumu dēļ (nav veikta vai pabeigta pilna vakcinācija pret Covid-19, nav atbilstošs Covid-19 tests pasākuma apmeklējumam) vai arī izmainīto norises nosacījumu dēļ (datuma un programmas maiņa);
3. par apmeklētājiem atgriezto biļeti uz pasākumu, kurš notiek, bet persona un to pavadošā persona nevar to apmeklēt pozitīva Covid-19 testa dēļ.

Lai, sniedzot atbalstu par biļešu kompensāciju, pasākuma rīkotājs iesniegtu atbalsta pieprasījumu tikai par noteikto ierobežojumu dēļ atgrieztajām biļetēm, kuras pasākuma rīkotājs pēc to atgriešanas nav pārdevis otrreiz, pasākuma rīkotājs, piesakoties atbalstam, iesniegs pārskatu par kopējo pasākuma apmeklētāju skaitu, kompensēto biļešu skaitu un otrreizēji pārdoto biļešu skaitu.

Lai, ņemot vērā noteiktos ierobežojumus publisku pasākumu apmeklēšanai no 2021.gada 15.jūnija, tiktu ievērotas patērētāju tiesības nepieciešams izdarīt grozījumus Covid-19 infekcijas izplatības pārvaldības likumā, jo personas, kuras iegādājās biļetes uz pasākumiem līdz Ministru kabineta 2021.gada 15.jūnija lēmumam par to, ka pasākumus ir tiesīgi apmeklēt tikai pret Covid-19 vakcinētas un testētas personas, bija noslēgušas civiltiesiskus līgumus par pakalpojuma saņemšanu bez attiecīgajiem nosacījumiem pasākumu apmeklēšanai un var saskarties ar situāciju, kad tās dažādu iemeslu dēļ nav paspējušas vai varējušas saņemt vakcīnu vai arī citu iemeslu dēļ nav vakcinējušās, kā arī nav izslimojušas Covid-19 vīrusa izraisīto slimību un līdz ar to tām nav iespējams saņemt attiecīgo pakalpojumu. Jāņem vērā, ka atšķirībā no citām nozarēm (piemēram, aviācija un kompleksie tūrisma pakalpojumi) attiecībā uz pasākuma nozari tika pieņemti speciāli noteikumi, kas paredzēja, ka patērētājiem netiek atmaksāta nauda, ja pasākums nenotiek ierobežojumu dēļ, bet paredzēta pasākumu organizatora iespēja pārcelt pasākumu uz citu datumu. Tādēļ būtu jānodrošina šo patērētāju tiesības šajās situācijās saņemt atpakaļ par biļeti samaksāto naudu, ko vispārējā gadījumā paredz arī Patērētāju tiesību aizsardzības likuma 30.panta noteikumi, vienlaikus radot iespēju pakalpojuma sniedzējiem kompensēt atmaksāto biļešu naudu, lai pasākuma rīkotājs būtu pasargāts no neparedzētu apstākļu zaudējumiem. Ziņojumos tika sniegtas finansiālās aplēses par pasākumiem, kuru norises laiks bija plānots līdz 2021.gada 6.aprīlim.

Ņemot vērā, ka arī pēc ārkārtējās situācijas beigām publiskie pasākumi līdz 2021.gada 15.jūnijam nevarēja notikt un pēc 2021.gada 15.jūnija var notikt tikai ar noteiktiem ierobežojumiem, tad ir jāpalielina arī kopējais atbalsta apmērs par atcelto publisko pasākumu biļešu kompensācijām. Saskaņā ar indikatīvajiem biļešu tirgotāju datiem par publiskajiem pasākumiem, kas plānoti periodā no 2021.gada 6.aprīļa līdz 2021.gada 30.jūnijam, pārdoto biļešu apmērs ir 895 485,66 *euro*. Savukārt uz publiskajiem pasākumiem, kuru norise plānota no 2021.gada 1.jūlija līdz 2021.gada 31.decembrim, pārdoto biļešu apmērs ir 2 832 944,79 *euro*. Līdz ar to papildus nepieciešamais finansējums biļešu kompensāciju izmaksai ir 2 132 860,53 *euro*, tai skaitā 80% no 2021.gada 6.aprīļa līdz 2021.gada 30.jūnijam plānoto publisko pasākumu pārdoto biļešu summas jeb 716 388,53 *euro* un 50% no 2021.gada 1.jūlija līdz 2021.gada 31.decembrim plānoto publisko pasākumu pārdoto biļešu summas jeb 1 416 472,38 *euro.* 50% apmērs no plānoto pasākumu pārdoto biļešu summas noteikts, ņemot vērā, ka pilnu vakcinācijas pret Covid-19 procesu uz 2021.gada 19.jūniju ir veikuši 25% no Latvijas iedzīvotājiem un vakcinācijas apmēri palielinās, kā arī ņemot vērā Covid-19 pārslimojušās personas. Daļai no šajā periodā plānotajiem publiskajiem pasākumiem biļetes jau bija pārdotas 2019. vai 2020.gadā, kā arī šajā periodā ir plānota tādu publisku pasākumu norise, kuri ir pārcelti no 2020.gada, kad tie nevarēja notikt, ņemot vērā epidemioloģiskās drošības prasības. Papildus nepieciešamā finansējuma aprēķins ir indikatīvs, kas varētu samazināties ņemot vērā vakcinācijas apjoma aptvēruma palielinājumu un atgriezto biļešu otrreizējo pārdošanu.

Valsts kultūrkapitāla fonds Programmu īsteno, izsludinot pieteikumu iesniegšanu konkursa kārtībā šobrīd ir bijušas izsludinātas trīs kārtās. Programmas 1.kārta ir noslēgusies, kopā sniedzot atbalstu 25 pieteicējiem par kopējo summu 680 220 *euro*, kas ir arī izmaksāta. Noslēgusies ir arī Programmas 2.kārta, kuras ietvaros sniegts atbalsts 30 pieteicējiem par kopējo summu 354 013 *euro*. Programmas abu kārtu pieteikumu izmaksai finansējums tika piesaistīts saskaņā ar Ministru kabineta 2021.gada 22.marta rīkojumu Nr.181 „Par apropriācijas pārdali starp Kultūras ministrijas budžeta apakšprogrammām”, veicot apropriācijas pārdali 872 978 *euro* apmērāKultūras ministrijas esošo valsts budžeta līdzekļu ietvaros (t.sk. 847 084 *euro*, lai nodrošinātu kultūras pasākumu rīkotājiem biļešu kompensāciju 80% apmērā par ārkārtējās situācijas laikā atceltajiem pasākumiem, un 25 894 *euro*, lai nodrošinātu Valsts kultūrkapitāla fonda pamatojošo dokumentu izvērtēšanas pakalpojumu), un saskaņā ar Ministru kabineta 2021.gada 28.aprīļa rīkojumu Nr.279 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””, piešķirot papildu finansējumu 187 149 *euro* apmērā. Līdz ar to viss biļešu kompensācijai piešķirtais finansējums ir izlietots. Savukārt Programmas 3.kārtā pieteikumu iesniegšana beidzās 2021.gada 14.jūnijam, potenciālā pieteikumu summa vēl nav zināma, jo nav zināms atgrieztās naudas apmērs par pārdotajām biļetēm uz atceltajiem pasākumiem, kā arī šajā Programmas kārtā var tikt saņemti pieteikumi par periodu pēc 2021.gada 6.aprīļa.

Sagatavojot Ziņojumus, tika aplēsts, lai veiktu biļešu kompensāciju izmaksu par publiskajiem pasākumiem, kas bija plānoti no 2020.gada 9.novembra līdz 2021.gada 6.aprīlim uz publiskajiem pasākumiem pārdoto biļešu apmērs ir 2 585 520 *euro* un 80% no visa pārdoto biļešu apmēra ir 2 068 416 *euro.*

Ņemot vērā, ka ir pasākumi, par kuriem pasākumu rīkotāji var automātiski atgriezt apmeklētājiem naudu par atcelto pasākumu biļetēm un ir pasākumi un biļetes, par kurām tiek atgriezta nauda tikai pēc paša apmeklētāja pieteikuma, nav iespējams nošķirt, ka katrā Programmas kārtā kompensācija tiek piešķirta tikai par publiskajiem pasākumiem, kas bijuši plānoti līdz pieteikumu iesniegšanai.

Programmas ietvaros iesniegto pieteikumu administratīvo izdevumu pamatojošo dokumentu izvērtēšanu esošajās trijās kārtās sniedza iepirkuma rezultātā izvēltēts pakalpojuma sniedzējs, kura kopējais pakalpojuma apmērs pēc visu trīs kārtu izvērtēšanas būs sasniedzis maksimālo summu par sniegto pakalpojumu, ņemot vērā veikto iepirkuma procedūru. Līdz ar to, turpinot sniegt atbalstu līdz 2021.gada 31.decembrim, Valsts kultūrkapitāla fondam ir nepieciešams veikt jaunu iepirkumu Programmas ietvaros iesniegto pieteikumu izvērtēšanas pakalpojuma sniegšanai.

Saskaņā ar Ziņojumos paredzēto Programmas līdzekļi tiek piešķirti kā komercdarbības atbalsts, un 2021.gada 18.janvārī tas saskaņots ar Eiropas Komisiju (lieta Nr.SA.60528). Atbilstoši Eiropas Komisijas lēmuma 21.punktam saskaņā ar Eiropas Komisijas 2020.gada 19.marta paziņojuma „Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā” (C(2020)1863) (turpmāk – Pagaidu regulējums) 3.1.sadaļu piešķirtais atbalsts nedrīkst pārsniegt 800 000 *euro* vienam komersantam saistīto personu līmenī un atbalsta sniegšana ir veicama līdz 2021.gada 30.jūnijam. Programmas ietvaros sniegto atbalstu par vienām un tām pašām attiecināmajām izmaksām nedrīkst apvienot ar citu valsts atbalstu. Ar plānotajiem grozījumiem Programmā ir paredzēts pagarināt šobrīd apstiprināto Programmas atbalsta piešķiršanas termiņu atbilstoši Pagaidu regulējuma spēkā esamības beigu termiņam, kas šobrīd ir pagarināts līdz 2021.gada 31.decembrim. Papildus atbalsta kopējo maksimālo robežvērtību plānots pielīdzināt Pagaidu regulējuma 22.a apakšpunktā noteiktajai robežvērtībai, palielinot maksimāli pieļaujamo kopējo ierobežota apjoma atbalstu vienam komersantam saistīto personu līmenī no 800 000 *euro* līdz 1 800 000 *euro.*

Kultūras ministrija rosināja jautājuma par Programmas darbības pagarināšanu līdz 2021.gada 31.decembrim izskatīšanu Vadības grupā uzņēmējdarbības un nodarbināto atbalstam, kam saņēma atbalstu 2021.gada 20.maija sēdē.

Programmas ietvaros tiks pārskatīts sniegtais atbalsts biļešu kompensācijai, ja attiecīgā pasākuma sagatavošana ir finansēta no Valsts kultūrkapitāla fonda mērķprogrammas „Nākotnes kultūras piedāvājums”. Savukārt Valsts kultūrkapitāla fonda mērķprogrammā „Covid-19 ietekmēto organizāciju ilgtspēja” tiek sniegts atbalsts, kas nav tieši saistīts ar konkrētā pasākuma sagatavošanu, bet gan ar komersanta dzīvotspēju. Tomēr, lai novērstu iespēju vienām un tām pašām izmaksām saņemt atbalstu no vairākām Valsts kultūrkapitāla fonda mērķprogrammām, to nolikumos paredzēts, ka atbalsta saņēmējs nevar vienas un tās pašas izmaksas segt no vairākām Valsts kultūrkapitāla fonda mērķprogrammām, kas saistītas ar Covid-19 krīzes radīto seku mazināšanu.

Ņemot vērā minēto, informatīvajam ziņojumam „Par atbalsta programmas „Par atbalsta pasākumu Covid-19 krīzes ietekmētajiem kultūras pasākumu rīkotājiem” pagarinājumu” pievienotais Ministru kabineta sēdes protokollēmuma projekts paredz:

1. atbalstīt Kultūras ministrijas priekšlikumu par Valsts kultūrkapitāla fonda Programmas turpināšanu līdz 2021.gada 31.decembrim;
2. Valsts kultūrkapitāla fonda Programmas īstenošanai, tostarp administratīvo izdevumu pamatojošo dokumentu izvērtēšanai, nepieciešamais finansējums līdz 2021.gada 31.decembrim, kas nepārsniedz 2 132 861 *euro*, tiks piešķirts no valsts budžeta programmas 02.00.00 „Līdzekļi neparedzētiem gadījumiem”;
3. Kultūras ministrijai pēc Valsts kultūrkapitāla fonda Programmas kārtu pieteikumu izvērtēšanas sagatavot un kultūras ministram noteiktā kārtībā iesniegt izskatīšanai Ministru kabinetā rīkojuma projektu par finanšu līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem” atbilstoši Ministru kabineta sēdes protokollēmuma projekta 3.punktam;
4. Kultūras ministrijai septiņu darba dienu laikā pēc informatīvā ziņojuma „Par atbalsta programmas „Par atbalsta pasākumu Covid-19 krīzes ietekmētajiem kultūras pasākumu rīkotājiem” pagarinājumu” izskatīšanas Ministru kabinetā sagatavot un iesniegt paziņojumu „Par grozījumiem lietā SA.60528” Eiropas Komisijai lēmuma saņemšanai;
5. Kultūras ministrijai sagatavot un kultūras ministram noteiktā kārtībā iesniegt izskatīšanai Ministru kabineta 2021.gada 6.jūlija sēdē grozījumus Covid-19 infekcijas izplatības pārvaldības likumā atbilstoši informatīvajā ziņojumā „Par atbalsta programmas „Par atbalsta pasākumu Covid-19 krīzes ietekmētajiem kultūras pasākumu rīkotājiem” pagarinājumu” minētajam.

Kultūras ministrs N.Puntulis

Vīza: Valsts sekretāre D.Vilsone

Zakevica 67330260

Baiba.Zakevica@km.gov.lv